เตือนยื่นภาษีภายในเวลาที่กำหนด
กรมสรรพากร เตือนผู้เสียภาษี ยื่นแสดงแบบภายในเวลาที่กำหนด หากพบหลีกเลี่ยงเจอปรับและชำระเพิ่ม
13 มี.ค. 2556

กรมสรรพากร เตือนผู้เสียภาษี ยื่นแสดงแบบภายในเวลาที่กำหนด หากพบหลีกเลี่ยงเจอปรับและชำระเพิ่ม 
ผู้สื่อข่าวรายงานว่า กรมสรรพากรมีหนังสือแจ้งเตือนผู้เสียภาษี ระบุว่า ขณะนี้ใกล้สิ้นสุดระยะเวลาการยื่นแบบแสดงรายการภาษีเงินได้บุคคลธรรมดา ของปีภาษี 2555 แล้ว โดยการยื่นแบบ ภ.ง.ด.90 และ ภ.ง.ด.91 ด้วยกระดาษ ผู้เสียภาษีจะต้องยื่นภายในวันที่ 1 เมษายน 2556 ส่วนการยื่นแบบฯ ทางอินเทอร์เน็ต (www.rd.go.th) ได้สิทธิขยายเวลาถึงวันที่ 9 เมษายน 2556 ดังนั้น จึงขอให้ผู้เสียภาษีได้โปรดยื่นแบบแสดงรายการภายในเวลาที่กำหนด มิฉะนั้น หากกรมสรรพากรตรวจพบ ผู้เสียภาษีจะมีโทษปรับไม่เกิน 2,000 บาท รวมทั้งต้องชำระเงินเพิ่มอีก 1.5% ต่อเดือน 
ทั้งนี้ หากผู้เสียภาษีมีข้อสงสัยสามารถสอบถามเพิ่มเติมเกี่ยวกับรายละเอียดการยื่นแบบฯ ได้ที่สำนักงานสรรพากรทุกแห่งทั่วประเทศ หรือศูนย์บริการข้อมูลสรรพากร RD Call Center หมายเลข 1161 ซึ่งขณะนี้ ได้ขยายเวลาให้บริการตั้งแต่เวลา 08.30 - 20.00 น. ของทุกวันทำการ จนถึงวันที่ 9 เมษายน 2556 และให้บริการเพิ่มเติมในวันเสาร์ที่ 16, 23 และ 30 มีนาคม 2556 ตั้งแต่เวลา 08.30 - 16.00 น. อีกด้วย